***RESOLUCIÓ de xx de juny de 2024, de la directora general de Personal Docent, de la Conselleria d’Educació, Universitat i Ocupació, per la qual es convoca el procediment d’adjudicació de destinacions amb caràcter provisional, en pràctiques i interí, en els cossos docents no universitaris que impartixen docència, per al curs 2024/2025.***

La Llei orgànica 3/2020, de 29 de desembre, modifica la Llei orgànica 2/2006, de 3 de maig, d’educació, que establix en la disposició addicional sexta la facultat de les comunitats autònomes per a ordenar la funció pública docent en el marc de les competències respectives; en tot cas, respectaran les normes bàsiques que s’hi contenen.

La present convocatòria té com a finalitat establir el procediment de provisió de llocs per a l’inici del curs escolar 2024/2025 mitjançant el sistema de sol·licitud telemàtica que s’ha aplicat amb anterioritat, que possibilita una gestió eficient, compta amb les degudes garanties procedimentals per al professorat participant i permet agilitzar la incorporació del personal funcionari de carrera, en pràctiques i interí en els centres educatius amb el temps suficient per a participar en les tasques d’inici del curs escolar.

Així mateix, el procediment permetrà al personal funcionari interí que ocupa vacants adjudicades segons el que es preveu en la Resolució de 19 de juny de 2023, de la directora general de Personal Docent (DOGV núm. 9625, 26.06.2023), en centres classificats com de difícil provisió, prorrogar el seu nomenament per un curs més.

En la tramitació d’esta resolució, s’ha complit el que preveu l’article 37 del Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut bàsic de l’empleat públic, i els articles 186 i següents de la Llei 4/2021, de 16 d’abril, de la Generalitat, de la funció pública valenciana.

Per tot això, i en virtut de les atribucions conferides per l’article 8 del Decret 136/2023, del Consell, d’aprovació del Reglament orgànic i funcional de la Conselleria d’Educació, Universitat i Ocupació (DOGV núm. 9661, 14.08.2023), la Direcció General de Personal Docent acorda convocar un procediment d’adjudicació de destinacions amb caràcter provisional, en pràctiques i interí en els cossos docents de mestres, de catedràtics i professors d’Ensenyança Secundària, i d’altres cossos per al curs 2024/2025, d’acord amb les bases següents:

**Primera. Objectiu i àmbit d’aplicació**

La present convocatòria té com a finalitat establir el procediment d’adjudicació de destinacions amb caràcter provisional, en pràctiques i interí en els cossos docents no universitaris que impartixen docènciaper al curs 2024/2025, mitjançant sol·licitud telemàtica.

**Segona. Participació voluntària**

Pot participar de manera voluntària el personal funcionari de carrera dels cossos afectats per la present norma dependent de la Generalitat Valenciana que, tot i trobar-se en qualsevol de les situacions d’excedència que impliquen pèrdua de la destinació definitiva, desitge reingressar en el servici actiu i complisca els requisits per a fer-ho. (Apartat de participació, 1- Reingressats)

**Tercera. Participació forçosa**

3.1. Està obligat a participar en este procediment el personal funcionari de carrera o en pràctiques dependent de l’àmbit de gestió de la Generalitat Valenciana, sempre que no haja obtingut destinació definitiva en els concursos de trasllats convocats anteriorment, ni haja obtingut destinació provisional per al curs 2024/2025 per qualsevol altre procediment de provisió de llocs de treball, que es trobe en alguna de les situacions següents:

*a*) El personal funcionari de carrera que durant el curs escolar 2023/2024 estiga prestant servicis amb caràcter provisional en centres dependents de la Conselleria d’Educació, Universitats i Ocupació, així com el personal funcionari adscrit a l’estranger que estiga obligat a reingressar al servici actiu en el curs 2024/2025. (Apartat de participació, 2- Provisionals).

*b*) El personal funcionari de carrera reingressat en el servici actiu durant el curs escolar 2024/2025. (Apartat de participació, 2- Provisionals).

*c*) El personal funcionari de carrera sense destinació definitiva per suspensió de funcions, una vegada complida la sanció. (Apartat de participació, 2- Provisionals).

*d*) El personal aspirant seleccionat en els procediments selectius convocats per la Conselleria d’Educació, Universitats i Ocupació que ha realitzat les pràctiques durant el curs escolar 2023/2024. (Apartat de participació, 2- Provisionals).

*e*) Personal que ha superat els processos d’estabilització i ha sigut nomenat personal funcionari de carrera, segons el que s’establix en les bases 11 i 12 de l’Orde 66/2022, de 15 de novembre, de la Conselleria d’Educació, Cultura i Esport. (Apartat de participació, 2- Provisionals).

*f*) Personal aspirant seleccionat en procediments selectius que haja d’incorporar-se a la realització del període de pràctiques. (Apartat de participació, 3- Pràctiques).

*g*) El personal aspirant seleccionat en els procediments selectius que haja d’incorporar-se a la realització del període de pràctiques i el personal docent seleccionat en els diferents processos selectius convocats per la Conselleria d’Educació, Universitats i Ocupació que no haja superat la fase de pràctiques o tinga concedida la pròrroga per a la realització de la fase de pràctiques durant el curs escolar 2024/2025. (Apartat de participació, 3- Pràctiques).

3.2. També està obligat a participar en este procediment el personal funcionari interí integrant de la borsa de treball i el personal que ha participat en el procediment selectiu de concurs oposició convocat per l’Orde 11/2023, de 19 de desembre, de la Conselleria d’Educació, Universitats i Ocupació, que haja superat la prova de la fase d’oposició i que s’integre a les borses de treball, que es trobe activat en el moment de l’adjudicació d’inici de curs, segons es descriu en l’article 4 de l’Acord de 23 de novembre de 2010, subscrit per la Conselleria d’Educació i les organitzacions sindicals, pel qual s’establix el sistema de provisió de llocs de treball en règim d’interinitat, publicat per la Resolució de 26 de novembre de 2010, del director general de Personal de la Conselleria d’Educació, modificat per l’addenda subscrita per la Conselleria d’Educació, Investigació, Cultura i Esport i les organitzacions sindicals, per la qual es modifica el sistema de provisió de llocs de treball en règim d’interinitat, aprovat per la Resolució de 26 de novembre de 2010, publicada per la Resolució de 21 de desembre de 2015, del director general de Centres i Personal Docent. (Apartat de participació, 4– Interins).

**Quarta. Publicació de codis i vacants**

4.1. A fi que les persones participants en la present convocatòria puguen realitzar les seues peticions, es publicarà en la pàgina web de la Conselleria d’Educació, Universitats i Ocupació la relació de centres que hi ha en les diferents localitats compreses en l’àmbit de gestió d’esta conselleria, així com les àrees i subàrees en les quals s’han agrupat estos. També es publicarà la relació d’especialitats i la seua codificació a l’efecte de presentació d’instàncies.

4.2. Finalitzada l’adjudicació de comissions de servici que es convoca per resolució de la Direcció General de Personal Docent, i amb almenys 48 hores d’antelació a l’adjudicació de les destinacions per a l’inici del curs, es publicarà en la pàgina web de la Conselleria d’Educació, Universitats i Ocupació la llista de vacants amb què es realitzarà este procediment, tenint en compte que totes estes han de correspondre a llocs de treball previstos en la planificació educativa. En esta llista, els llocs de titulars que es troben prestant servicis en altres destinacions però que normativament poden tornar a ocupar els seus llocs d’origen al llarg del curs escolar (places afectades) apareixeran com a substitució indeterminada.

**Quinta. Sol·licituds**

5.1. Tot el personal participant haurà de presentar la sol·licitud telemàtica, que serà tramitada mitjançant l’enllaç disponible en la pàgina web de la Conselleria d’Educació, Universitats i Ocupació <<https://ceice.gva.es/va/web/rrhh-educacion/adjudicaciones>>. No s’admetrà la presentació de sol·licituds en cap registre físic.

5.2. La presentació telemàtica de la sol·licitud de participació s’ha d’efectuar mitjançant el codi d’usuari i la contrasenya que s’establisquen en l’aplicació.

5.3. Per a efectuar consultes sobre els resultats obtinguts en un procés concret, la persona interessada podrà accedir amb el codi d’usuari i la contrasenya esmentada.

5.4. Les sol·licituds del personal funcionari de carrera comprés en els apartats de participació 1 (Reingressats), 2 (Provisionals) i 3 (Pràctiques) es realitzaran per mitjà de l’aplicació d’adjudicació d’inici de curs, d’acord amb el que es preveu en la base sèptima.

5.5. Les sol·licituds del personal funcionari interí comprés en l’apartat de participació 4 (Interins) es realitzaran per mitjà de l’aplicació d’adjudicació contínua, regulada en la Resolució de 23 de gener de 2018, de la Direcció General de Centres i Personal Docent (DOGV núm. 8221 de 26.01.2018), d’acord amb el que es preveu en la base sèptima.

**Sexta. Relació provisional i definitiva de participants**

6.1. Amb anterioritat a la resolució definitiva d’esta convocatòria es publicarà la relació ordenada de persones participants. Contra esta relació podran presentar-se reclamacions en el termini de dos dies hàbils comptats des de l’endemà de la publicació de la relació de participants, que es dirigiran a la Direcció General de Personal Docent. L’última reclamació o incidència presentada per una mateixa persona anul·larà les anteriors.

6.2 S’establix com a registre electrònic específic per a l’objecte de la presentació de reclamacions i comunicacions d’incidències l’Oficina Virtual del Docent (OVIDOC), accessible mitjançant l’URL <<https://ovidoc.edu.gva.es>>, en l’apartat *Tràmits - Incidències de provisió de places - llista de participants adjudicacions inici de curs*.

6.3 El personal interí sense servicis, prèviament a realitzar reclamacions o comunicació d’incidències, haurà d’obtindre les credencials d’accés a OVIDOC mitjançant el tràmit telemàtic disponible en la pàgina web de la Conselleria d’Educació, Universitats i Ocupació <<https://ceice.gva.es/va/>> i en la seu electrònica de la Generalitat <<https://sede.gva.es/va/>>. Es pot accedir de manera directa al tràmit mitjançant l’enllaç següent: <<https://www.gva.es/va/inicio/procedimientos?id_proc=G24965>> .

6.4 Una vegada revisades les reclamacions, es publicaran les llistes definitives de participants amb les rectificacions que corresponguen.

**Sèptima. Peticions**

*7.1. Personal funcionari de carrera i en pràctiques*

7.1.1. El personal funcionari de carrera i el personal funcionari en pràctiques només podrà optar als llocs a temps complet definits com a vacants.

7.1.2. El nombre de peticions que cada persona participant podrà sol·licitar no podrà excedir les 300. A l’efecte d’obtenció d’un lloc, les persones que participen consignaran els codis de centres, localitats, subàrea, àrea i província i tipus de places que sol·liciten per orde de preferència.

7.1.3. Les peticions podran fer-se a un centre concret, localitat, subàrea, àrea i província, sent compatibles totes les modalitats. En els quatre últims casos s’adjudicarà el primer centre de la localitat, subàrea, àrea i província amb lloc vacant en el mateix orde en què apareguen publicats en la relació de vacants regulada en la base quarta.

7.1.4. El personal docent que puga participar en més d’una especialitat les prioritzarà en l’espai reservat per a fer-ho en la instància de participació, i les combinarà en l’orde successiu que establisca cada participant amb les seues peticions de centre, localitat, subàrea, àrea i província.

7.1.5. Si es demana més d’un lloc-especialitat d’un mateix centre, localitat, subàrea, àrea i/o província, serà necessari repetir el centre, localitat, subàrea, àrea i/o província tantes vegades com llocs sol·licitats. No obstant això, a fi de simplificar i facilitar al professorat participant la realització de les peticions, qualsevol interessada o interessat que desitge sol·licitar tots els centres corresponents a una localitat, subàrea, àrea i/o província podrà anotar únicament els codis corresponents a la localitat, subàrea, àrea, província i lloc-especialitat, en comptes de realitzar la petició consignant els codis de tots i cada un dels centres per orde de preferència; en este cas, s’entendrà que sol·licita tots els centres de la localitat, subàrea, àrea o província de què es tracte, en el mateix orde de preferència en què apareixen publicats en la relació de vacants regulada en la base quarta.

Si, respecte a tots els centres d’una localitat, subàrea, àrea o província, se’n desitja sol·licitar algun o alguns prioritàriament, estos centres hauran de consignar-se com a peticions individualitzades per orde de preferència, i a continuació consignar el codi corresponent a la localitat, subàrea, àrea o província i lloc-especialitat, i es consideraran incorporats a les seues peticions els restants centres en el mateix orde en què apareixen publicats en la relació de vacants regulada en la base quarta.

No obstant això, i únicament en el cas del personal funcionari de carrera, els llocs dels centres d’educació especial, dels centres penitenciaris i dels centres docents de caràcter singular, per estar situats en zones socialment, culturalment i/o econòmicament desfavorides, i en la llista de vacants apareixen com a centres singulars, seran de petició voluntària i només s’adjudicaran si se sol·liciten expressament.

7.1.6. El personal funcionari de carrera que participe amb caràcter forçós i el personal funcionari en pràctiques haurà de fer constar necessàriament l’orde de preferència de les províncies. Si no s’han consignat estos criteris de prioritat o s’han esgotat els consignats o, si fora el cas, no s’ha confirmat la sol·licitud, serà adjudicat d’ofici en qualsevol de les places disponibles. A este efecte, s’adjudicarà el primer centre de la localitat, subàrea, àrea o, si és el cas, província amb lloc, en el mateix orde en què apareguen publicats en la relació de vacants regulada en la base quarta.

*7.2. Personal funcionari interí*

7.2.1. La forma de participació del personal funcionari interí s’ajustarà al procediment establit en la Resolució de 23 de gener de 2018, de la Direcció General de Centres i Personal Docent, per la qual es regulen els procediments d’adjudicació contínua de llocs de treball i de provisió de llocs de difícil cobertura. En el cas del personal docent interí que ja tinga una sol·licitud confirmada per a la seua participació en el procediment d’adjudicacions contínues, no serà necessari modificar la sol·licitud de l’adjudicació contínua, i serà vàlida l’última sol·licitud presentada per a obtindre destinació en este procediment de provisió.

7.2.2. El personal aspirant que estiga desactivat en el moment en què s’òbriga de nou l’aplicació telemàtica per a les adjudicacions contínues continuarà estant desactivat, llevat que s’active per a esta adjudicació; tot això, de conformitat amb el que s’establix en la Resolució de 21 de desembre de 2015, per la qual es modifica el sistema de provisió de llocs de treball en règim d’interinitat, aprovat per la Resolució de 26 de novembre de 2010.

*7.3. Normes comunes*

7.3.1. Si els llocs que se sol·liciten tenen caràcter d’itinerant/compartit o si se sol·liciten llocs de titulars que es troben prestant servicis en altres destinacions però que normativament poden tornar als llocs dels quals són titulars al llarg del curs escolar (places afectades, que figuren com a substitucions indeterminades) o llocs a temps parcial, es farà constar el caràcter itinerant/compartit i/o la tipologia de substitució indeterminada o a temps parcial en l’espai reservat a este efecte en l’apartat de petició de la instància.

7.3.2. Només el personal funcionari interí podrà sol·licitar llocs de qualsevol titular que es trobe prestant servicis en una altra destinació però que normativament pot tornar al seu lloc d’origen al llarg del curs escolar (places afectades, que figuren com a substitucions indeterminades) i llocs a temps parcial.

7.3.3. Les peticions de centre de les escoles oficials d’idiomes es realitzaran d’acord amb la codificació establida en la relació de centres. A l’efecte de l’assignació de les places adjudicades en seccions d’escoles oficials d’idiomes, si no hi ha un acord unànime de tot el personal adjudicat en l’especialitat corresponent, la direcció d’estos centres procedirà, durant el primer dia de setembre, a assignar en acte públic les seus en les quals s’impartirà docència, d’acord amb l’orde d’adjudicació de la relació de participants definitiva.

**Octava. Terminis**

8.1. El termini de presentació i modificació de sol·licituds de peticions es publicarà en la pàgina web de la Conselleria d’Educació, Universitats i Ocupació.

8.2. Per al personal funcionari de carrera o en pràctiques, únicament s’admetran a tràmit les sol·licituds de peticions confirmades telemàticament a l’Administració educativa dins del termini de presentació i modificació de sol·licituds de peticions.

8.3. El personal funcionari interí realitzarà la petició per mitjà de l’aplicació d’adjudicació contínua regulada en la Resolució de 23 de gener de 2018, de la Direcció General de Centres i Personal Docent, dins del termini de presentació i modificació de sol·licituds de peticions. En cas que el personal funcionari interí no presente una nova sol·licitud durant este termini, es tindrà en compte l’última sol·licitud presentada en el procediment d’adjudicació contínua.

8.4. En el supòsit que es presente dins del termini i en la forma corresponent més d’una sol·licitud de peticions, només es tindrà en compte l’última presentada. Finalitzat el termini de presentació de sol·licituds, no s’alteraran les peticions per cap concepte.

**Novena. Criteris d’adjudicació**

9.1. En la resolució d’esta convocatòria hi haurà una prelació en l’adjudicació de vacants de la manera següent:

1. Adjudicació relativa al personal funcionari de carrera.

2. Adjudicació relativa al personal funcionari en pràctiques.

3. Adjudicació relativa al personal funcionari interí.

9.2. Per a l’obtenció de destinació, la prioritat estarà determinada, en el cas del funcionariat comprés en la base tercera, 3.1, apartats *a, b, c, d* i *e*, per la promoció d’ingrés més antiga i, dins d’esta, per la puntuació obtinguda en el procés selectiu corresponent. En el cas d’haver accedit al cos pel concurs extraordinari de mèrits convocat per l’Orde 66/2022, de 15 de novembre, de la Conselleria d’Educació, Cultura i Esport, s’atendrà la puntuació obtinguda en este procediment i, en cas d’empat, l’orde en què figuren ordenats en la llista definitiva del procediment esmentat.

Per a realitzar els nomenaments en llocs de les especialitats del cos que s’extingiran de professorat tècnic de Formació Professional, que passen al cos de professorat d’Ensenyança Secundària, i de les que passen al nou cos de professors especialistes en sectors singulars de Formació Professional, s’utilitzarà el mateix orde que tenia el personal d’eixes especialitats en el cos que s’extingix.

9.3. Per a l’obtenció de destinació del personal docent comprés en la base tercera, apartats *f* i *g*, s’ordenarà les persones d’acord amb la llista de persones aspirants seleccionades en el procediment selectiu.

9.4. Per al personal comprés en la base tercera, apartat 3.2, l’obtenció de destinació es determinarà segons l’orde de la corresponent llista de professorat interí. No obstant això, de conformitat amb el que es disposa en la Resolució de 21 de desembre de 2015, del director general de Centres i Personal Docent, per la qual s’acorda la publicació de l’addenda subscrita per la Conselleria d’Educació, Investigació, Cultura i Esport i les organitzacions sindicals, per la qual es modifica el sistema de provisió de llocs de treball en règim d’interinitat aprovat per la Resolució de 26 de novembre de 2010, del director general de Personal, el lloc adjudicat al personal docent interí en vacant en centres classificats de difícil provisió (annex I) tindrà una duració d’un curs escolar, que podrà prorrogar-se per un curs més, sense que la duració d’este puga excedir de dos cursos escolars; per tant, tindrà preferència per a romandre en la plaça que ocupava en el curs 2023/2024, tret que esta siga proveïda per funcionari o funcionària en algun dels procediments d’adjudicació establits, siga objecte de supressió segons les necessitats docents, es reincorpore la persona titular, perda la qualificació de difícil provisió o adquirisca la condició de funcionari de carrera, i sempre que:

*a*) El lloc en centres classificats de difícil provisió que haja ocupat en el curs 2023/2024 siga adjudicat segons el que es preveu en la Resolució de 19 de juny de 2023, de la directora general de Personal Docent (DOGV n.9625, 26.06.2023), o en la primera adjudicació de personal docent interí del mes de setembre del curs 2023/2024.

*b*) Se sol·licite el lloc en primer lloc en la relació de la petició de vacants.

*c*) El lloc que haja ocupat durant el curs 2023/2024 continue vacant en el pròxim curs o hi haja una vacant de la mateixa especialitat en el centre.

*d*) No se supere el límit de dos anys de permanència en el centre catalogat com a difícil provisió (annex I). Per tant, no podran prorrogar la permanència en el centre les persones que en el curs 2023/2024 van accedir a un lloc en el centre en aplicació de la resolució esmentada.

Per als nomenaments interins que es requerisquen efectuar durant el curs 2024/2025 en llocs de les especialitats del cos que s’ha d’extingir de professors tècnics de Formació Professional que han passat a integrar-se en el cos de professorat d’Ensenyança Secundària, s’utilitzarà el mateix orde de les llistes d’aspirants a la provisió de llocs en règim d’interinitat de les mateixes especialitats del cos que s’extingix. En la publicació de les llistes de participants de personal docent interí, este personal figurarà en una llista única ordenada d’acord amb el que es preveu en l’article 4 de l’Acord de 23 de novembre de 2010, subscrit per la Conselleria d’Educació i les organitzacions sindicals, pel qual s’establix el sistema de provisió de llocs de treball en règim d’interinitat, publicat per la Resolució de 26 de novembre de 2010, del director general de Personal de la Conselleria d’Educació, modificat per l’addenda subscrita per la Conselleria d’Educació, Investigació, Cultura i Esport i les organitzacions sindicals, per la qual es modifica el sistema de provisió de llocs de treball en règim d’interinitat, aprovada per la Resolució de 26 de novembre de 2010, publicada per la Resolució de 21 de desembre de 2015, del director general de Centres i Personal Docent.

Al personal funcionari interí d’estes especialitats que estiga en possessió de la titulació exigida als funcionaris de carrera per a la integració en el cos de professors d’Ensenyança Secundària i haja acreditat la possessió del requisit de titulació segons el que es preveu en la normativa vigent, se’l nomenarà com a funcionari interí de l’especialitat de professorat d’Ensenyança Secundària, subgrup A1.

Al personal funcionari interí d’estes especialitats que no haja acreditat estar en possessió de la titulació exigida als funcionaris de carrera per a la integració en el cos de professors d’Ensenyança Secundària se’l nomenarà com a funcionari interí de l’especialitat de professorat tècnic de Formació Professional que s’ha d’extingir, subgrup A2. El personal funcionari interí d’estes especialitats que no té la titulació exigida podrà optar a estos nomenaments únicament fins al 19 de gener de 2026, d’acord amb el que es preveu en la disposició transitòria quarta, de la Llei orgànica 3/2022, de 31 de març, d’ordenació i integració de la Formació Professional.

Per als nomenaments interins que es requerisquen efectuar durant el curs 2024/2025 en llocs de les especialitats del cos que s’ha d’extingir de professors tècnics de Formació Professional que han passat a formar part de l’atribució docent del nou cos de professors especialistes en sectors singulars de Formació Professional, s’utilitzarà el mateix orde de les llistes d’aspirants a la provisió de llocs en règim d’interinitat d’eixes mateixes especialitats del cos que s’extingix. Els nomenaments interins que s’efectuen seran, en tot cas, d’especialitats de professors especialistes en sectors singulars de formació professional, subgrup A2.

**Dècima. Adjudicació de destinacions**

10.1. Amb anterioritat a l’adjudicació de destinacions previstes en la present resolució, la Direcció General de Personal Docent procedirà a adjudicar destinació provisional al personal funcionari de carrera dels cossos docents de mestres, de catedràtics i professors d’Ensenyança Secundària, i d’altres cossos, que haja sigut declarat personal funcionari suprimit o desplaçat.

10.2. La Direcció General de Personal Docent publicarà la relació definitiva de l’adjudicació en la pàgina web de la Conselleria d’Educació, Universitat i Ocupació <<https://www.ceice.gva.es>>. Mitjançant esta publicació es considerarà notificat a tot el personal participant.

10.3. Els nomenaments derivats d’este procediment s’iniciaran el dia 1 de setembre de 2024 i finalitzaran segons el que s’establix en l’Acord de 26 de maig de 2016, pel qual es modifica la duració dels nomenaments dels funcionaris interins docents.

**Onzena. Normes d’adjudicació i sol·licitud de província per a l’adscripció d’ofici del personal funcionari interí**

11.1. Per al personal funcionari interí, tots els llocs seran de petició voluntària, però d’acceptació obligatòria si han sigut sol·licitats.

11.2. Les persones participants hauran de triar almenys una província.

11.3. En el cas que la plaça no siga triada voluntàriament per cap persona aspirant, s’adjudicarà d’ofici i la seua acceptació serà obligatòria, amb respecte per les preferències provincials consignades. El procediment serà el següent: la plaça s’adjudicarà en orde invers en la respectiva borsa de treball a la persona participant que estiga obligada per la seua preferència provincial. No s’afegirà d’ofici cap província per a l’adjudicació dels llocs que no es cobrisquen voluntàriament, excepte en el cas en què la persona participant no n’haja triat cap, i en este cas se li afegiran les tres en l’orde preestablit.

11.4 En cap cas seran adjudicades les places amb requisit lingüístic a les persones participants que no el posseïsquen, siga esta adjudicació d’ofici o per petició voluntària de la persona interessada.

**Dotzena. Desactivació temporal i exclusió de les borses del personal funcionari interí**

12.1. Es considerarà en situació de desactivació temporal en les borses a les persones aspirants que en el moment de produir-se l’adjudicació es troben desactivades, de conformitat amb la Resolució de 21 de desembre de 2015, del director general de Centres i Personal Docent, per la qual s’acorda la publicació de l’addenda subscrita per la Conselleria d’Educació, Investigació, Cultura i Esport i les organitzacions sindicals, que modifica el sistema de provisió de llocs de treball en règim d’interinitat aprovat per la Resolució de 26 de novembre de 2010.

12.2. Serà exclòs de les borses el personal funcionari interí que, havent participat i obtingut destinació, incórrega en algun dels supòsits d’exclusió regulats en l’article 8 de la Resolució de 26 de novembre de 2010, abans esmentada.

**Tretzena. Requisits generals**

13.1. La disposició addicional de la Resolució de 9 de maig de 2014, de la Direcció General de Centres i Personal Docent, regula el registre de titulacions per als procediments de provisió de llocs de personal docent no universitari de la Comunitat Valenciana, i establix un termini perquè el personal integrant de les borses de treball, que per modificacions legislatives o reglamentàries no estiga en possessió de la titulació acadèmica que faculta per a l’ingrés en el cos i especialitat en què està inscrit puga desactivar-se de la borsa de treball. En esta disposició addicional s’indica també que el personal funcionari interí que no complisca els requisits exigits i no haja sol·licitat la desactivació, si se li adjudica un lloc i no disposa de la titulació corresponent o l’acreditació de la capacitació per a impartir l’especialitat de la borsa en la qual es trobe inscrit, segons establisca la normativa vigent, serà exclòs d’esta borsa.

13.2. Per a l’acreditació de la competència lingüística necessària per a l’accés i el desenvolupament de la funció docent en el sistema educatiu valencià és aplicable el que s’establix en l’Orde 3/2020, de 6 de febrer, de la Conselleria d’Educació, Cultura i Esport. Tot això, sense perjuí del que es disposa en l’Orde 52/2022, de 18 d’agost, de la Conselleria d’Educació, Cultura i Esport, per la qual s’establix un període transitori per a la participació del personal docent integrant de les borses de treball en els procediments de provisió de llocs catalogats amb el requisit lingüístic de valencià per l’Orde 35/2018, de 22 d’agost, de la Conselleria d’Educació, Investigació, Cultura i Esport.

13.3. És requisit imprescindible perquè siga adjudicat un lloc determinat posseir l’especialitat i els requisits lingüístics del lloc degudament registrats. Estos requisits seran considerats en el moment de l’adjudicació. El personal participant no haurà de justificar cap d’estos requisits en este procediment.

13.4. Totes les condicions que s’exigixen en esta convocatòria han de complir-se en la data de finalització del termini de presentació de sol·licituds prevista en la base octava.

13.5. La destinació obtinguda podrà ser anul·lada per qualsevol participant que no s’haja ajustat a les normes de la convocatòria.

**Catorzena. Irrenunciabilitat de destinacions**

14.1. Les destinacions adjudicades en la resolució definitiva d’esta convocatòria seran irrenunciables.

14.2. No obstant això, per al personal funcionari interí és aplicable el que s’establix en l’article 7.4 de la Resolució de 26 de novembre de 2010, que publica l’Acord de 23 de novembre de 2010, subscrit per la Conselleria d’Educació i les organitzacions sindicals; d’acord amb el text consolidat de l’article esmentat, aprovat mitjançant la Resolució de 21 de desembre de 2015, del director general de Centres i Personal Docent, per la qual s’acorda la publicació de l’addenda per la qual es modifica el sistema de provisió de llocs en règim d’interinitat aprovat per la Resolució de 26 de novembre de 2010, que establix que les persones aspirants a què se’ls haja adjudicat una plaça i no puguen prendre possessió per motius de força major per causa sobrevinguda posterior al moment de l’adjudicació, presentaran un escrit juntament amb la justificació documental de la causa, que serà valorat per a mantindre l’exclusió o permetre la reincorporació a la borsa.

**Quinzena. Comunicació d’incidències**

S’establix com a registre electrònic específic per a l’objecte de la comunicació d’incidències l’Oficina Virtual del Docent (OVIDOC), accessible mitjançant l’URL <<https://ovidoc.edu.gva.es>> en l’apartat *Tràmits - Incidències de provisió de places - Adjudicacions inici de curs*.

El personal interí sense servicis, prèviament a realitzar reclamacions o comunicació d’incidències, haurà d’obtindre les credencials d’accés a OVIDOC mitjançant el tràmit telemàtic disponible en la pàgina web de la Conselleria d’Educació, Universitats i Ocupació <<https://ceice.gva.es/va/>> i en la seu electrònica de la Generalitat <<https://sede.gva.es/va/>>. Es pot accedir de manera directa al tràmit mitjançant l’enllaç següent: <<https://www.gva.es/va/inicio/procedimientos?id_proc=G24965>>.

**Decimosexta. Autorització per al tractament de dades de caràcter personal**

El desenvolupament del procediment mitjançant la present resolució comporta el tractament de dades de caràcter personal de les persones sol·licitants, en el marc del que es disposa en el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD), i en la Llei orgànica 3/2018, de 5 de desembre, de protecció de dades personals i garantia dels drets digitals, tractament que es realitza en els termes següents:

*a*) Responsable del tractament: Conselleria d’Educació, Universitats i Ocupació.

*b*) Categoria i origen de les dades que es tractaran: dades personals identificatives, de contacte, acadèmiques i professionals, i de qualsevol altra naturalesa, que siguen arreplegades tant en formularis i en la documentació que s’hi adjunte, com mitjançant una consulta a plataformes autonòmiques d’interoperabilitat (d’ara en avant, PAI) o a altres administracions públiques.

Si la documentació presentada conté dades de terceres persones, abans de comunicar estes dades a la Conselleria, les persones sol·licitants i representants legals hauran d’informar estes persones del tractament de les seues dades per part de la Conselleria en els termes que preveu este apartat.

*c*) Finalitats del tractament i base jurídica: amb base jurídica en el compliment d’una missió realitzada en interés públic, l’exercici de poders públics i en el compliment de les obligacions legals (articles 6.1.*e* i 6.1.*c* de l’RGPD) i segons el que es preveu en esta resolució i la normativa d’aplicació, incloent-hi les que regulen el tràmit electrònic, les dades personals es tractaran per a gestionar l’adjudicació de destinacions amb caràcter provisional, en pràctiques i interí, en els cossos docents de mestres, de catedràtics i professors d’Ensenyança Secundària, i altres cossos, per al curs 2024/2025.

*d*) Destinataris de les dades: no està prevista la cessió de dades a tercers.

*e*) Totes les dades sol·licitades per mitjà del formulari de sol·licitud, així com la documentació vinculada, són necessàries per a poder tramitar la sol·licitud.

*f*) Termini de conservació de dades: les dades personals es conservaran durant el temps necessari per a complir la finalitat per a la qual s’han demanat i pels terminis que establixen les normes vigents per a complir obligacions i responsabilitats legals, i se suprimiran d’acord amb el que preveu la normativa d’arxius i documentació.

*g*) Drets: la persona interessada pot exercir els drets d’accés, rectificació, supressió, oposició, limitació al tractament, portabilitat i no ser objecte d’una decisió basada únicament en el tractament automatitzat, per mitjà de les vies següents:

* Tràmit electrònic accessible en l’URL:

[<https://www.gva.es/va/inicio/procedimientos?id\_proc=19970>](https://www.gva.es/va/inicio/procedimientos?id_proc=19970)

* Enviant la petició a qualsevol de les adreces següents:

Postal: Avinguda de Campanar, 32. 46015 València

Electrònica: [<protecciodedadeseducacio@gva.es>](mailto:protecciodedadeseducacio@gva.es)

* De manera presencial mitjançant el registre.

L’exercici dels drets requerix la identificació inequívoca de la persona interessada o del seu representant.

*h*) Dret a reclamar: la persona interessada pot presentar una reclamació davant de l’Agència Espanyola de Protecció de Dades, per mitjà de la seu electrònica accessible en la pàgina <https://www.aepd.es>, si considera que no s’han atés els seus drets o que s’ha vulnerat el tractament de les seues dades personals. Prèviament, pot contactar amb el delegat/ada de Protecció de Dades de la Generalitat per mitjà de [<dpd@gva.es>](mailto:dpd@gva.es" \t "_top)[s](mailto:dpd@gva.es) o dirigint-se al passeig de l’Albereda, 16, 46010 València.

**DISPOSICIÓ FINAL**

Esta resolució tindrà efecte a partir de l’endemà de publicar-se en el *Diari Oficial de la Generalitat Valenciana*.

De conformitat amb el que establixen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, contra este acte, que posa fi a la via administrativa, es podrà interposar un recurs potestatiu de reposició davant de la directora general de Personal Docent d’esta conselleria en el termini d’un mes comptat des de l’endemà de la publicació, o bé plantejar directament un recurs contenciós administratiu davant del Jutjat Contenciós Administratiu de València en el termini de dos mesos comptats des de l’endemà de la publicació.

La directora general de Personal Docent